Majstrovstvá sveta v zimnom plávaní 2016

Majstrovstvá sveta v zimnom plávaní 2016 (WSWC) boli 10. "Majstrovstvá sveta v zimnom plávaní" organizované Medzinárodnou asociáciou zimného plávania, ktoré prebehli 8.-12. marca 2018 v Ťumeni na západnej Sibíri v Rusku. Boli podujatím typu "masters", kedy sa súťaží vo vekových kategóriách mužov a žien s intervalom 5 rokov (konkrétne v kategóriách A až J2) a štartuje sa na princípe komerčných prihlášok. WSWC 2016 sa zúčastnilo 1275 plavcov a plavkýň, z toho 10 súťažiacich bolo zo Slovenska. 
Základné informácie.
Organizátor podujatia: Medzinárodná asociácia zimného plávania () IWSA so sídlom v Jelgave (Lotyšsko).
Miesto konania a počasie: Areál pod "Mostom zaľúbených" (), pričom súťažné priestory boli vybudované na zamrznutej meandrujúcej a pomaličky tečúcej rieke Tura. Bazén 25 m bol vyrezaný v ľade, teplota vody bola asi 1-2°C. Zemepisné súradnice miesta konania šampionátu (pre mapy.cz alebo maps.google.com) sú 57.164172291267626 a 65.52207819667552. Denné teploty vzduchu boli v čase konania šampionátu 0 až 8°C, nočné teploty do -10°C, jasno a slnečno.
Organizačné zabezpečenie: centrálnym bodom organizácie a priebehu WSWC bol Geologický štadión zobrazený na pláne lokality v Galérii, tribúny pre divákov boli na vysokých brehoch rieky Tura, blízko nich sa odohrávali aj ceremoniály odovzdávania medailí. Šatne na prezliekanie boli blízko sáun určeným pre súťažiacich po skončení ich disciplín. Všetci účastníci WSWC 2016 dostali účastnícky diplom a účastnícku pamätnú medailu. Prenosy zo súťaží sa premietali onlline na TV-panely v areáli a vysielali sa aj cez internet.
Špecifiká šampionátu.
WSWC 2016 sa konal sa v čase 10. výročia vzniku asociácie IWSA (pri tej príležitosti bola zverejnená premiéra filmového dokumentu "IWSA - 10 rokov"), záštitu nad podujatím prevzala vláda Ťumenskej oblasti (čomu zodpovedalo aj výnimočné dvojhodinové otvorenie šampionátu v budove Ťumenskej štátnej filharmónie sprevádzané hudobno-tanečným programom za prítomnosti admirality Ruska ( v nadväznosti na plavbu štafety cez Beringovu úžinu z roku 2013 a prísne bezpečnostné opatrenia pri vstupe do priestorov pretekov kontrolované bezpečnostnými rámami). Počas šampionátu WSWC sa uskutočnilo 11. marca 2016 zakladajúce zhromaždenie "Federácie zimného plávania Ruska" (rus. Федерация зимнего плавания России).
Rozpis plaveckých súťaží a sprievodných aktivít.
9. marec (10:30-16:00): prsia 25 m a 50 m, komerčné plavby "tuleňov" na 25 m bez časového limitu a "mladých tuleňov" (ide len o ponory do studenej vody)
10. marec (9:00-17:30): voľný štýl 25 m, 50 m a 100 m a plavby "ľadových medveďov" na 50 m bez časového limitu
11. marec (11:00 - 15:00): voľný štýl 200 m a súťaž štafiet na 4 x 25 m štýlom prsia, potom 16:00-17:00 technický míting účastníkov súťaží na 450 m (v nasledovný deň)
12. marec: lekárske kontroly plavcov na 450 m (8:00-10:00), preteky na 450 m (10:00-15:30) a preteky štafiet na 4 x 25 m voľným štýlom, potom 14:00-15:30 šou-program (scénky s plávaním) 
Vždy po skončení súťaží príslušného dňa sa konali ceremoniály odovzdávania medailí.
Účasť a pravidlá.
Účasť: 1275 súťažiacich súťažilo sa na tratiach 25, 50,100, 200 a 450 metrov. Pre plávanie tratí 200 m a 450 m boli nutné vyhlásenia o zdolaní definovaných kvalifikačných tratí vo vode do 5°C (tzv. AFFIDAVIT) v čase pred šampionátom, zdravotné potvrdenia súťažiaich od svojho lekára a deň pred súťažami boli povinné aj zdravotné kontroly na mieste.
Hlavné pravidlá: plavci v jednotlivých kategóriách plávali v rozplavbách, z výsledných časov vzniklo konečné poradie. Súťažné plavecké štýly boli voľný spôsob a prsia. Súťaží sa od najstaršej kategórie J2 po najmladšiu A. Súťažiaci na 1.-3. mieste získali medaily. Okrem súťaží jednotlivcov sa 11.-12. marca 2016 konali aj súťaže štafiet ma 4 x 25 m štýlom prsia a voľným štýlom. Pre nasledovné WSWC 2020 bola oznámená aj súťaž na 25 m štýlom motýlik.
Výsledky.
Výsledky boli zverejnené aj na webovom sídle Federácie zimného plávania Ruska. Suverénne najúspešnejšími boli početní domáci plavci, ďalej uspeli hlavne plavci z Veľkej Británie, Česka a Nemecka. Vo vytrvalostnom plávaní na 450 m mal absolútne najrýchlejší čas (5:25 min.) svetoznámy bulharský diaľkový plavec "Petar Stojčev" (kategória 40-44 rokov), v čase do 6 min. doplávali ešte ďalší siedmi mladší plavci a tiež Christof Wandratsch (kategória 45-49 r.), a to s časom 5:58 min. Medzi ženami dominovala na trati 450 m sčas 6:07 min. Victoria Mori z Argentíny (kategória 20-29 r.). 
Ďalší program šampionátu.
Okrem slávnostného otvorenia na Medzinárodný deň žien 8.3.2016 (ktorý je štátnym sviatkom Ruskej federácie a pripadol na pravoslávny fašiangový týždeň maslenica, po ktorom nastáva veľkonočný pôst) sa konali aj ďalšie spoločenské podujatia účastníkov: zábavno-bláznivá () šou v miestom obchodnom centre Goodwin Mall (9.marec), večerný výlet do neďalekého termálneho kúpaliska (sic!) na mieste Verchnij Bor (10.marec), ohňová šou v centre Ťumeňu (11. marca) a záverečný gala-večer s bezplatným pohostením a programom sa konal 12. marca v "Centrálnom športovom komplexe" s tým, že bolo oznámené miesto nasledujúceho WSWC 2020 - slovinský Bled. A pre tých, čo si naplánovali skorší príchod alebo neskorší odchod z Ťumeňu (6. - 7.3. či 13.3.), sa konali komerčné autobusové zájazdy do okolia Ťumeńa (návšteva tradičnej ruskej dediny s farmou losov - 10 hod., archeologické múzeum - 3 hod., zájazd do historického Toboľska - 13 hod.) a v priebehu šampionátu boli k dispozícii aj ďalšie výlety či prechádzky so sprievodcami po meste a aj návšteva tradičnej ruskej sauny - bane (rus. баня). Bezprostredne po skončení šampionátu organizátori rozoslali účastníkom a vystavili na facebooku súhrnné video o WSWC 2016